Avtomototransport vositalarini davlat ro‘yxatidan o‘tkazish va ularga ro‘yxatdan o‘tkazish davlat raqami belgilarini berish tartibini takomillashtirish to‘g‘risida

O‘zbekiston Respublikasi Prezidentining “Yo‘l harakati xavfsizligini ta’minlash tizimini yanada takomillashtirish chora-tadbirlari to‘g‘risida” 2017-yil 11-iyuldagi PQ-3127-son qarorini bajarish yuzasidan, O‘zbekiston Respublikasida avtomototransport vositalarini davlat ro‘yxatidan o‘tkazish tartibini takomillashtirish maqsadida Vazirlar Mahkamasi qaror qiladi:
 1. O‘zbekiston Respublikasi Ichki ishlar vazirligi va Moliya vazirligining 2017-yilning 1-sentabridan boshlab, jismoniy va yuridik shaxslarga avtomototransport vositalari uchun ro‘yxatdan o‘tkazish davlat raqami belgilarini shaffof va raqobatdoshlik asosida oshirilgan to‘lov stavkasi bo‘yicha, “O‘zbekiston respublika tovar-xomashyo birjasi” AJ (keyingi o‘rinlarda birja deb ataladi) axborot tizimida auksion o‘tkazish orqali, shuningdek ularning buyurtmanomalari asosida avtotransport vositalari uchun xaridorgir harf va raqamlar kombinatsiyasiga ega bo‘lgan ro‘yxatdan o‘tkazish davlat raqami belgilarini oshirilgan to‘lov stavkalari bo‘yicha bosqichma-bosqich berish haqidagi taklifi ma’qullansin.
 2. Quyidagilar:
 Avtomototransport vositalarini davlat ro‘yxatidan o‘tkazish tartibi to‘g‘risidagi nizom 1-ilovaga muvofiq;
 Jismoniy va yuridik shaxslarga avtotransport vositalari uchun ro‘yxatdan o‘tkazish davlat raqami belgilarini oshirilgan to‘lov stavkalari bo‘yicha berishda “O‘zbekiston respublika tovar-xomashyo birjasi” AJ axborot tizimida auksion o‘tkazish tartibi to‘g‘risidagi nizom 2-ilovaga muvofiq;
 Jismoniy va yuridik shaxslarga avtotransport vositalari uchun xaridorgir harf va raqamlar kombinatsiyasiga ega bo‘lgan ro‘yxatdan o‘tkazish davlat raqami belgilarini oshirilgan to‘lov stavkalari bo‘yicha berish tartibi to‘g‘risidagi nizom 3-ilovaga muvofiq tasdiqlansin.
 3. Quyidagi tartib o‘rnatilsin, unga muvofiq:
 O‘zbekiston Respublikasi Ichki ishlar vazirligining Yo‘l harakati xavfsizligi davlat xizmati bo‘linmalari, jismoniy va yuridik shaxslarga avtotransport vositalari uchun ro‘yxatdan o‘tkazish davlat raqami belgilarini auksion o‘tkazish yo‘li bilan oshirilgan to‘lov stavkalari bo‘yicha berishda, birja tomonidan ko‘rsatilgan xizmatlar uchun to‘lovlardan ozod qilinadi;
 avtotransport vositalari uchun ro‘yxatdan o‘tkazish davlat raqami belgilarini auksion o‘tkazish yo‘li bilan oshirilgan to‘lov stavkalari bo‘yicha berishda, to‘lovdan kelib tushgan mablag‘larning 80 foizi — O‘zbekiston Respublikasi Davlat budjetiga, 20 foizi — O‘zbekiston Respublikasi Ichki ishlar vazirligining moddiy-texnik bazasini rivojlantirish, xodimlarini moddiy rag‘batlantirish va boshqa xarajatlar Maxsus jamg‘armasiga yo‘naltiriladi;
 jismoniy va yuridik shaxslarga avtotransport vositalari uchun xaridorgir harf va raqamlar kombinatsiyasiga ega bo‘lgan ro‘yxatdan o‘tkazish davlat raqami belgilarini oshirilgan to‘lov stavkalari bo‘yicha berish stavkalari O‘zbekiston Respublikasining Respublika budjetiga to‘liq hajmda o‘tkaziladigan, bazaviy hisoblash miqdorining bir yuz ellik baravari miqdorida belgilanadi;
 mazkur bandning uchinchi va to‘rtinchi xatboshilarida ko‘rsatilmagan, ro‘yxatdan o‘tkazish davlat raqami belgilarini berish to‘lov stavkalarining to‘liq hajmda O‘zbekiston Respublikasining Respublika budjetiga o‘tkaziladigan summasi O‘zbekiston Respublikasi Moliya vazirligi bilan kelishilgan holda Ichki ishlar vazirligi tomonidan belgilanadi;
 avtotransport vositalari uchun xaridorgir harf va raqamlar kombinatsiyasiga ega bo‘lgan ro‘yxatdan o‘tkazish davlat raqami belgilarini oshirilgan to‘lov stavkalari bo‘yicha berish tartibi Jismoniy va yuridik shaxslarga avtotransport vositalari uchun ro‘yxatdan o‘tkazish davlat raqami belgilarini oshirilgan to‘lov stavkasi bo‘yicha berishda “O‘zbekiston Respublika tovar-xomashyo birjasi” AJ axborot tizimida auksion o‘tkazish tartibi to‘g‘risidagi nizomning 2-ilovasi 1 — 3-toifalarida ko‘rsatilgan ro‘yxatdan o‘tkazish davlat raqami belgilariga nisbatan qo‘llanilmaydi.
 4. O‘zbekiston Respublikasi Ichki ishlar vazirligi:
 O‘zbekiston Respublikasi Moliya vazirligi bilan birgalikda bir oy muddatda O‘zbekiston Respublikasi Ichki ishlar vazirligining moddiy-texnik bazasini rivojlantirish, xodimlarini moddiy rag‘batlantirish va boshqa xarajatlar Maxsus jamg‘armasi to‘g‘risidagi nizomni qayta ko‘rib chiqsin va yangi tahrirda tasdiqlasin;
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligi bilan birgalikda, “Elektron hukumat” tizimining ma’lumotlar tizimi hamda markaziy ma’lumotlar bazasi bilan, ma’lumotlardan foydalanish imkoniyati toifalarini saqlagan holda, avtomototransport vositalarining ro‘yxatdan o‘tganlik guvohnomalarini hisobga olish reyestrini yuritish bo‘yicha dasturiy ta’minotni bosqichma-bosqich integratsiyalashtirishning yanada oshirilishini ta’minlasin;
 yo‘l harakati xavfsizligining hududiy boshqarmalari hamda ro‘yxatdan o‘tkazish va imtihon olish bo‘linmalari, shuningdek O‘zbekiston Respublikasi Ichki ishlar vazirligi Yo‘l harakati xavfsizligi xizmati Bosh boshqarmasini ikki oy muddatda, avtotransport vositalari uchun oshirilgan to‘lov stavkalari bo‘yicha auksionga qo‘yilgan ro‘yxatdan o‘tkazish davlat raqami belgilari to‘g‘risidagi ma’lumotlarni yoritish uchun katta formatdagi interaktiv ekranlar bilan jihozlasin;
 ushbu qarorni bajarish bilan bog‘liq bo‘lgan xarajatlarni O‘zbekiston Respublikasi Ichki ishlar vazirligining moddiy-texnik bazasini rivojlantirish, xodimlarini moddiy rag‘batlantirish va boshqa xarajatlar Maxsus jamg‘armasi hisobidan amalga oshirsin;
 O‘zbekiston milliy teleradiokompaniyasi bilan birgalikda, mazkur qarorning talablarini avtomototransport vositalari egalari va aholiga, ular o‘rtasida tushuntirish ishlari olib borgan holda, shu jumladan teleradiokanallarda videorolik hamda harakatlanuvchi satrlarni tashkil etish yo‘li bilan yetkazsin.
 5. O‘zbekiston Respublikasi Ichki ishlar vazirligi Moliya vazirligi bilan birgalikda, ushbu qarorga muvofiq avtotransport vositalari uchun ro‘yxatdan o‘tkazish davlat raqami belgilarini berish monitoringining muntazam olib borilishini ta’minlasin, zarurat bo‘lganda, tegishli o‘zgartirishlar to‘g‘risida O‘zbekiston Respublikasi Vazirlar Mahkamasiga takliflar kiritsin.
 6. “O‘zbekiston respublika tovar-xomashyo birjasi” AJ 2017-yilning 1-sentabrigacha bo‘lgan muddatda:
 avtotransport vositalari uchun ro‘yxatdan o‘tkazish davlat raqami belgilari bilan oshirilgan to‘lov stavkalari bo‘yicha, o‘z mablag‘lari hisobidan, shaffof va raqobatdoshlik asosida auksion o‘tkazishning onlayn rejimidagi maxsus elektron axborot-savdo tizimini ishlab chiqsin va joriy qilsin;
 Internet jahon axborot tarmog‘i barcha foydalanuvchilarining erkin foydalanishlari uchun mazkur tizimning uzluksiz ishlashini ta’minlasin;
 O‘zbekiston Respublikasi Ichki ishlar vazirligi Yo‘l harakati xavfsizligi xizmati Bosh boshqarmasi bilan birgalikda O‘zbekiston Respublikasi Ichki ishlar vazirligi davlat Yo‘l harakati xavfsizligi davlat xizmati hududiy organlarining ro‘yxatdan o‘tkazish va imtihon olish bo‘linmalari xodimlariga shaxsiy kabinetlar ochsin va ularning birjaning ma’lumotlar tizimidagi ishiga qisqa muddatli professional o‘qitilishini tashkil etsin;
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligi bilan birgalikda manfaatdor jismoniy va yuridik shaxslarni avtotransport vositalari uchun oshirilgan to‘lov stavkalari bo‘yicha auksionga qo‘yilgan ro‘yxatdan o‘tkazish davlat raqami belgilari to‘g‘risida, axborot veb-sayti, mamlakat hududlari obunachilariga SMS-xabarlar hamda uyali aloqa messendjerlari xabarlarini yuborish orqali xabardor qilish tizimini ishlab chiqsin.
 7. O‘zbekiston Respublikasi Moliya vazirligi birja bilan elektron o‘zaro hamkorlik hisobiga oshirilgan to‘lov stavkalari bo‘yicha avtotransport vositalari uchun ro‘yxatdan o‘tkazish davlat raqami belgilari uchun to‘lovlar kelib tushish jarayoni bo‘yicha onlayn tarzida doimiy ravishda nazoratni ta’minlasin.
 8. “O‘zbektelekom” AK o‘z mablag‘lari hisobidan, O‘zbekiston Respublikasi Ichki ishlar vazirligi Yo‘l harakati xavfsizligi davlat xizmati hududiy organlari ro‘yxatdan o‘tkazish va imtihon olish bo‘linmalari va birjaning hududiy filiallari o‘rtasida optik tolali tarmoq liniyalar aloqasi o‘tkazishni ta’minlasin.
 9. O‘zbekiston Respublikasi Ichki ishlar vazirligi manfaatdor vazirliklar va idoralar bilan birgalikda uch oy muddatda avtotransport vositasi konstruksiyasining va (yoki) uning qismining yo‘l harakati xavfsizligi va avtotransport vositasini qayta jihozlash talablariga muvofiqligi to‘g‘risida guvohnomalar berish tartibini ishlab chiqsin va tasdiqlash uchun kiritsin.
 10. O‘zbekiston Respublikasi Vazirlar Mahkamasining 4-ilovaga muvofiq ayrim qarorlari o‘z kuchini yo‘qotgan deb hisoblansin.
 11. O‘zbekiston Respublikasi Ichki ishlar vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 12. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari J.A. Qo‘chqorov, O‘zbekiston Respublikasi moliya vaziri B.A. Xo‘jayev va O‘zbekiston Respublikasi ichki ishlar vaziri A.A. Azizov zimmasiga yuklansin.
 1. Ushbu Nizom transport vositalarining O‘zbekiston Respublikasi Ichki ishlar vazirligi Davlat yo‘l harakati xavfsizligi xizmati (keyingi o‘rinlarda DYHXX deb ataladi) organlarida transport vositalarini davlat ro‘yxatidan o‘tkazish tartibini belgilaydi.
 2. Ushbu Nizomda quyidagi asosiy tushunchalar qo‘llaniladi: 
 transport vositasining egasi — avtomototransport vositasiga mulk huquqi yoki boshqa ashyoviy huquqlar asosida egalik qiluvchi yuridik yoki jismoniy shaxs;
 avtomototransport vositalarini vaqtinchalik ro‘yxatdan o‘tkazish — avtomototransport vositasini vaqtinchalik hisobga qo‘yish, ro‘yxatdan o‘tkazish haqida vaqtinchalik guvohnoma va ro‘yxatdan o‘tkazish davlat raqami belgilarini berish;
 ro‘yxatdan o‘tkazish davlat raqami belgisi (keyingi o‘rinlarda — RO‘DRB deb ataladi) — O‘zbekiston Respublikasi Vazirlar Mahkamasining “Avtomototransport vositalari uchun ro‘yxatdan o‘tkazish davlat raqami belgilarining yangi namunalarini joriy etish chora-tadbirlari to‘g‘risida” 2007-yil 27-iyundagi 131-son qarori bilan tasdiqlangan avtomototransport vositasiga uni davlat ro‘yxatidan o‘tkazishni hisobga olish uchun hududiy kodlar va davlat raqamlari belgilarining tiplariga muvofiq beriladigan maxsus raqamli belgi;
 oshirilgan to‘lov stavkasi bo‘yicha avtotransport vositalari uchun RO‘DRB — O‘zbekiston Respublikasi Vazirlar Mahkamasi tomonidan ro‘yxati tasdiqlangan va ularni berish oshirilgan to‘lov stavkalar to‘lanishini nazarda tutuvchi I, IA, III va IIIA tipidagi raqamlar kombinatsiyasidagi RO‘DRB; 
 xaridorgir harf va raqamlar kombinatsiyasiga ega bo‘lgan oshirilgan to‘lov stavkasi bo‘yicha avtotransport vositalari uchun RO‘DRB — O‘zbekiston Respublikasi Vazirlar Mahkamasi tomonidan belgilangan tartibda YHXDX organlarining ro‘yxatdan o‘tkazish-imtihon qilish bo‘linmalari tomonidan beriladigan xaridorgir harf va raqamlar kombinatsiyasiga ega bo‘lgan I, IA, III va IIIA tipidagi RO‘DRB;
 avtomototransport vositalarini davlat ro‘yxatidan o‘tkazish — avtomototransport vositasini doimiy hisobga qo‘yish, avtomototransport vositasini ro‘yxatdan o‘tkazish haqidagi guvohnoma va RO‘DRBni berish;
 ro‘yxatga olish joyi — avtomototransport vositalarini davlat ro‘yxatidan o‘tkazishni amalga oshiruvchi YHXDX organining joylashgan joyi;
 avtomototransport vositalarini qayta ro‘yxatdan o‘tkazish — tegishli huquqiy asoslar mavjud bo‘lganda avtomototransport vositasining ro‘yxatdan o‘tkazish hujjatlariga o‘zgartirish va qo‘shimchalar kiritish; 
 avtomototransport vositasini qayta jihozlash — boshqa model va modifikatsiyalar agregat va uzellari, ehtiyot qismlar va butlovchi detallardan foydalangan holda avtomototransport vositasi tarkibiy qismlari elementlari va tuzilishiga o‘zgartirishlar kiritish;
 ro‘yxatdan o‘tkazish harakatlari — qonunchilikka muvofiq YHXDX organlari tomonidan avtomototransport vositalarini vaqtinchalik ro‘yxatdan o‘tkazish, qayta ro‘yxatdan o‘tkazish va ularni hisobdan chiqarish, shuningdek avtomototransport vositalarini ro‘yxatga olish haqida guvohnoma va RO‘DRBni berishdan iborat davlat ro‘yxatidan o‘tkazish bo‘yicha harakatlar kompleksi;
 ro‘yxatdan o‘tkazish hujjati — uning yo‘l harakatida ishtirok etishiga huquq berilganligini tasdiqlovchi avtomototransport vositasini ro‘yxatdan o‘tkazish haqida guvohnoma, shuningdek avtomototransport vositasining ro‘yxatdan o‘tkazish kartasi;
 transport vositasi — odamlar, yuklarni tashish uchun yoki maxsus ishlarni bajarish uchun mo‘ljallangan qurilma. Mazkur Nizomning maqsadlaridan kelib chiqib, transport vositalari avtotransport (shuningdek elektromobillar, tirkama va yarim tirkamalar) va mototransport (mototsikl, moped, motoroller, skuter va elektroskuter, tritsikl, kvadrotsikllar va boshqalar) vositalariga bo‘linadi.
 “TRADE-IN” — ilgari foydalanishda bo‘lgan avtotransport vositasini tegishli toifadagi (yengil, yengil tijorat yoki yuk avtomobili, avtobus, maxsus texnika) yangi yoki eski mahalliy ishlab chiqarishga oid avtotransport vositasiga narxlaridagi farqni to‘lagan holda almashtirish; 
 rasmiy diler (distribyutor) — O‘zbekiston Respublikasi hududida yangi avtotransport vositalarini realizatsiya qilish bo‘yicha ishlab chiqaruvchi bilan tegishli dilerlik (distribyutorlik) kelishuviga ega yuridik shaxs.
 3. Ro‘yxatdan o‘tkazish harakatlari hududiy YHXDX organlari — Qoraqalpog‘iston Respublikasi Ichki ishlar vazirligi, Toshkent shahri ichki ishlar bosh boshqarmasi va viloyatlar ichki ishlar boshqarmalarining yo‘l harakati xavfsizligi boshqarmalarining ro‘yxatga olish-imtihondan o‘tkazish bo‘limlari, tuman, tumanlararo ro‘yxatga olish-imtihondan o‘tkazish bo‘linmalari (keyingi o‘rinlarda hududiy YHXDX organlari deb ataladi) tomonidan amalga oshiriladi.
 4. DYHXX organlarida dvigateli 50 va undan ortiq kub.sm ish hajmiga ega bo‘lgan yoki konstruksiyaviy tezligi soatiga 50 va undan ortiq kilometr bo‘lgan avtomototransport vositalari, elektrodvigatelining quvvati 4 kVt va undan ortiq yoki soatiga 40 va undan yuqori tezlikka ega bo‘lgan elektromobillar (elektromototsikllar, elektroskuterlar va boshqalar), shuningdek, tirkama va yarim tirkamalar davlat ro‘yxatidan o‘tkaziladi.
 Avtomototransport vositalarining tuzilmasi texnik tartibga solish sohasidagi normativ hujjatlar, shuningdek yo‘l harakati xavfsizligini ta’minlash sohasidagi me’yor talablariga mos kelishi kerak.
 5. YHXDX organlarida quyidagi transport vositalari davlat ro‘yxatidan o‘tkazilmaydi:
 yopiq joylarda va qishloq xo‘jaligida qo‘llaniladigan umumiy yo‘llarda foydalanishga mo‘ljallanmagan texnologik transport vositalari (traktor, traktor tirkamalari, qurilish-yo‘l va meliorativ texnikasi, o‘ziyurar va qishloq xo‘jaligi mashinalari);
 faqat konlarda, shaxta va karyerlarda qo‘llaniladigan maxsus transport vositalari;
 tramvay va trolleybuslar;
 O‘zbekiston Respublikasi Mudofaa vazirligi, O‘zbekiston Respublikasi Davlat xavfsizlik xizmati, O‘zbekiston Respublikasi Ichki ishlar vazirligi, O‘zbekiston Respublikasi Milliy gvardiyasiga tegishli bo‘lgan harbiy transport vositalari.
 Ko‘rsatilgan transport vositalarini davlat ro‘yxatidan o‘tkazish belgilangan tartibda tegishli vazirliklar va idoralar tomonidan amalga oshiriladi. 
 6. Avtomototransport vositasining egasi yoki uning vakili avtomototransport vositasiga mulk huquqi yoki boshqa ashyoviy huquqlar paydo bo‘lishi, o‘tishi, cheklanishi va tugatilishi kunidan yoki transport vositasining huquqiy holati o‘zgarishidan boshlab o‘n kalendar kun ichida mazkur Nizomning 14 va 15-bandlariga muvofiq tegishli hududiy YHXDX organiga texnik ko‘rikdan o‘tkazish uchun avtomototransport vositasini, uning texnik holatidan qat’i nazar va mazkur Nizomda nazarda tutilgan hujjatlarni taqdim etgan holda murojaat qilishi zarur. Agar YHXDX organlariga murojaat qilish muddatining oxirgi kuni dam olish, bayram (ish kuni bo‘lmagan) kunlarga to‘g‘ri kelsa, undan keyingi birinchi ish kuni muddatning tugagan kuni hisoblanadi.
 Avtomototransport vositasini avtomototransport vositasi ro‘yxatdan o‘tgan joydagi hududiy YHXDX organlarida texnik ko‘rikdan o‘tkazish imkoniyati uning nosozligi, avtomototransport vositasi egasi sog‘lig‘ining holati, haydovchilik guvohnomasining mavjud emasligi yoki uning avtomototransport vositasini boshqarish huquqidan mahrum qilinganligi bilan bog‘liq holda mavjud bo‘lmasa, avtomototransport vositasining texnik ko‘rikdan o‘tishi hududiy YHXDX organi tomonidan avtomototransport vositasi turgan joy bo‘yicha amalga oshirilishi kerak. Bu holatda texnik ko‘rikdan o‘tkazish natijalari tegishli hududiy YHXDX organi xodimlari tomonidan alohida avtomototransport vositasini texnik ko‘rikdan o‘tkazish dalolatnomasida qayd etiladi.
 Avtomototransport vositasini qayta ro‘yxatdan o‘tkazishga olib keluvchi barcha holatlarda u YHXDX organlari tomonidan belgilangan tartibda texnik ko‘rikdan o‘tkaziladi. 
 Avtomototransport vositasi hududiy YHXDX organi tomonidan tip, marka, model, RO‘DRB, identifikatsiyalovchi shassi (rama), kuzov va dvigatellar raqamlarining ro‘yxatdan o‘tkazish hujjatlarida ko‘rsatilgan ma’lumotlarga to‘g‘ri kelishi predmeti yuzasidan texnik ko‘rikdan o‘tkaziladi.
 7. Avtomototransport vositasining boshqa shaxsga o‘tkazilishi haqidagi bitimlar notarius tomonidan tasdiqlanishi davomida avtomototransport vositasining raqam agregatlari va boshqa texnik parametrlarning ro‘yxatdan o‘tkazish ma’lumotlariga mos kelishi yuzasidan murojaat qiluvchilar tomonidan tekshiriladi va bu haqida shartnomada aks ettiriladi.
 Rasmiy dilerlar tomonidan “TRADE-IN” dasturi bo‘yicha ilgari foydalanilgan avtotransport vositalarining oldi-sotdi shartnomasini rasmiylashtirishdan oldin avtomototransport vositasi raqam agregatlari va boshqa texnik parametrlarning ro‘yxatdan o‘tkazish ma’lumotlarga mos kelishi yuzasidan tekshirilishi uchun sotib oluvchining tanloviga ko‘ra hoxlagan hududiy DYHXX organlariga taqdim etilishi zarur.
 Bunda avtomototransport vositasini ko‘rikdan o‘tkazish natijalari bo‘yicha ko‘rikdan o‘tkazish ma’lumotlari hududiy YHXDX organi xodimlari tomonidan beriladigan ma’lumotnomaga ko‘rikdan o‘tkazgan mansabdor shaxsning familiyasi, ismi va otasining ismi, ko‘rikdan o‘tkazish sanasi ko‘rsatilgan holda va mansabdor shaxsning imzosi bilan belgilangan namunadagi shtamp bosilishi yo‘li bilan qayd qilinadi. Shtamp o‘n kalendar kun mobaynida haqiqiy hisoblanadi.
 8. Ro‘yxatdan o‘tkazish harakatlarini amalga oshirishda, shuningdek notarius tomonidan bitimlarning tasdiqlanishidan oldin ko‘rikdan o‘tkazilishida avtomototransport vositasini ro‘yxatdan o‘tkazish hujjatlaridagi ma’lumotlar YHXDX organlari tomonidan olib qochilgan va o‘g‘irlangan avtomototransport vositalari bo‘yicha ma’lumotlar bazasi bilan taqqoslanadi, shuningdek O‘zbekiston Respublikasi qonunchilikka muvofiq avtomototransport vositasi boshqa shaxsga o‘tkazilishiga taqiq yoki xatlovning mavjudligi yuzasidan tekshiriladi.
 Bunda avtomototransport vositasini boshqa shaxsga berish to‘g‘risidagi shartnomani “yagona darcha” tamoyili asosida rasmiylashtirish maqsadida notariuslar tomonidan avtomototransport vositasini boshqa shaxsga berish to‘g‘risidagi bitimlar tasdiqlanishida avtomototransport vositasini ro‘yxatdan o‘tkazish hujjatlaridagi ma’lumotlar YHXDX organlarining olib qochilgan va o‘g‘irlangan avtomototransport vositalari bo‘yicha ma’lumotlar bazasi bilan integratsiya qilish orqali taqqoslanadi.
 9. Yuk tashuvchi avtotransport vositalari, avtobus va mikroavtobuslarga nisbatan ro‘yxatdan o‘tkazish harakatlari amalga oshirilganda hududiy YHXDX organlari mudofaa ishlari bo‘yicha bo‘limlarni belgilangan tartibda hisobga qo‘yish yoki hisobdan chiqarish uchun xabardor qilishadi.
 Ko‘taruvchi mexanizmlar bilan jihozlangan avtotransportlarga (avtokran) nisbatan ro‘yxatdan o‘tkazish harakatlari, ular “Sanoatgeokontexnazorat” davlat inspeksiyasi tomonidan hisobga qo‘yilgandan (hisobdan chiqarilgandan) so‘ng amalga oshiriladi.
 10. Davlat ro‘yxatidan o‘tgan transport vositalari va ularning egalari to‘g‘risidagi ma’lumotlar qonunda belgilangan tartibda tergovga qadar tekshiruv, surishtiruv, dastlabki tergov, sud hamda qonunchilik bilan vakolat berilgan boshqa organlarga taqdim etilishi mumkin.
 11. Hududiy YHXDX organlari ro‘yxatdan o‘tkazish va imtihon olish bo‘linmalarining ro‘yxatdan o‘tkazishni amalga oshirish, avtomototransport vositalarining texnik holati va tuzilishining xavfsizlik talablariga javob berishini baholash bo‘yicha ishlarini tashkil etishi, shuningdek ish yuritishni olib borishi O‘zbekiston Respublikasi Ichki ishlar vazirligi tomonidan tasdiqlangan tartibga muvofiq amalga oshiriladi.
 12. Avtomototransport vositalarini davlat ro‘yxatidan o‘tkazish hududiy DYHXX organlari tomondan quyidagi holatlarda amalga oshiriladi:
 a) YHXDX organlarida ro‘yxatdan o‘tkazilmagan yangi avtomototransport vositasi olinganda;
 b) O‘zbekiston Respublikasi bojxona hududiga kiritilgan avtomototransport vositalari va ular tirkamalari va yarim tirkamalarining erkin muomalaga chiqarish (import) bojxona rejimida bojxona ro‘yxatidan o‘tkazishda;
 v) ilgari YHXDX organlarida ro‘yxatdan o‘tgan avtomototransport vositasining egasi o‘zgarganda;
 g) avtomototransport vositasining ro‘yxatdan o‘tgan joyini o‘zgartirishni talab qiluvchi, avtomototransport vositasi egasining yashash (turar) joyi yoki joylashgan joyi (pochta manzili) o‘zgargan holatlarda.
 13. Avtomototransport vositasi uning egasining — jismoniy yoki yuridik shaxsning nomiga davlat ro‘yxatidan o‘tkaziladi.
 Yuridik shaxs tuzmasdan faoliyatini amalga oshiruvchi yakka tartibdagi tadbirkorlar, dehqon xo‘jaliklari, oilaviy tadbirkorlik subyektlariga tegishli bo‘lgan avtomototransport vositalarini davlat ro‘yxatidan o‘tkazish ushbu Nizomda jismoniy shaxslarning avtomototransport vositalarini davlat ro‘yxatidan o‘tkazish uchun belgilangan tartibga muvofiq amalga oshiriladi.
 14. Jismoniy shaxslarning avtomototransport vositalari ularning doimiy yashash joyi bo‘yicha ro‘yxatga olingan joyi bo‘yicha, doimiy yashash joyi bo‘yicha ro‘yxatga olingan bo‘lmasa — vaqtincha turgan joyi bo‘yicha davlat ro‘yxatidan o‘tkaziladi.
 Bunda ro‘yxatdan o‘tkazish avtomototransport vositasi egasining doimiy yashash joyi bo‘yicha ro‘yxatga olingan hududidan qat’i nazar, har bir hududda avtomototransport vositalarini davlat ro‘yxatidan o‘tkazish va ularga davlat raqami belgilarini berish uchun mas’ul etib belgilangan hududiy DYHXX organlarida ham amalga oshirilishi mumkin; 
 Avtotransport vositasini 18 yoshga to‘lmagan jismoniy shaxs nomiga, mototransport vositasini esa 16 yoshga to‘lmagan jismoniy shaxs nomiga davlat ro‘yxatidan o‘tkazishda, ularning nomidan qonuniy vakillari (ota-onalari, farzandlikka oluvchilari, vasiy yoki homiylari) ishtirok etadi.
 Muomalaga layoqatsiz jismoniy shaxs nomiga avtomototransport vositasini davlat ro‘yxatidan o‘tkazish, agar muomalaga layoqatsiz shaxsda avtomototransport vositasiga bo‘lgan mulk huquqi belgilangan tartibda meros yoki hadya natijasida paydo bo‘lgan bo‘lsa amalga oshiriladi.
 Agar hadya shartnomasi, sud qarori yoki meros to‘g‘risidagi guvohnomada bir avtomototransport vositasining egasi sifatida bir necha shaxslar ko‘rsatilgan bo‘lsa, avtomototransport vositasi ularning kelishuviga ko‘ra ulardan birining nomiga davlat ro‘yxatidan o‘tkaziladi. Avtomototransport vositalari egalarining, avtomototransport vositasini ulardan birining nomiga davlat ro‘yxatidan o‘tkazish to‘g‘risidagi kelishuvi notarius tomonidan tasdiqlanadi, avtomototransport vositalari egalarining hududiy YHXDX organlariga shaxsan murojaat qilish holatlari bundan mustasno.
 15. Yuridik shaxslarning avtomototransport vositalarini davlat ro‘yxatidan o‘tkazish yuridik shaxslarni davlat ro‘yxatidan o‘tkazish guvohnomasida ko‘rsatilgan joylashgan joy (pochta manzili) bo‘yicha amalga oshiriladi.
 Yuridik shaxs maqomiga ega bo‘lmagan yuridik shaxslarning filiallari, alohida bo‘linmalari ixtiyorida bo‘lgan avtomototransport vositalari yuridik shaxslarning murojaatlariga ko‘ra yuridik shaxslarning mazkur filiallari, mazkur bo‘linmalari joylashgan joylari bo‘yicha ro‘yxatga qo‘yilishi mumkin. 
 Akkreditatsiyadan o‘tgan yoki qonunchilikda belgilangan tartibda O‘zbekiston Respublikasida ro‘yxatdan o‘tgan diplomatik vakolatxonalar yoki konsullik muassasalariga; xalqaro tashkilotlarga, ularning vakolatxonalariga va filiallariga (xalqaro hukumatlararo va nohukumat tashkilotlarni kiritgan holda); chet davlatlarning hukumat va nohukumat tashkilotlariga, ularning vakolatxonalari va filiallariga; muxbirlar va muxbirlik punktlariga (byuro, ofis); savdo vakolatxonalariga, chet el banklari va tijorat tashkilotlari vakolatxonalariga, shuningdek doimiy muassasalarga tegishli bo‘lgan avtomototransport vositalari O‘zbekiston Respublikasi Tashqi ishlar vazirligining Diplomatik korpusga xizmat ko‘rsatish byurosi yordamida davlat ro‘yxatidan o‘tkaziladi. 
 16. Avtomototransport vositasini davlat ro‘yxatidan o‘tkazish uchun uning egasi yoki vakili hududiy YHXDX organlariga mazkur Nizomning 3-bandida ko‘rsatilgan quyidagi hujjatlarni topshiradi:
 avtomototransport vositasi egasi yoki uning vakilining belgilangan namunadagi arizasi;
 avtomototransport vositasi egasining yoki uning vakili shaxsini tasdiqlovchi hujjat;
 avtomototransport vositasining avvalgi egasiga berilgan avtomototransport vositasini ro‘yxatdan o‘tkazish to‘g‘risidagi guvohnoma;
 avtomototransport vositasiga bo‘lgan mulk huquqi va boshqa ashyoviy huquqlarni tasdiqlovchi hujjat;
 O‘zbekiston Respublikasi Vazirlar Mahkamasi huzuridagi Respublika yo‘l jamg‘armasiga belgilangan miqdordagi yig‘imlarni to‘laganlik to‘g‘risida va YHXDX organlarining ro‘yxatga olish bilan bog‘liq xizmatlarini to‘laganlik haqidagi bank to‘lov hujjati (yig‘imlar va to‘lovlardan ozod etilgan shaxslar bundan mustasno). 
 Avtomototransport vositasini avval berilgan (avval qo‘llanilgan) RO‘DRBni qayta berish bilan davlat ro‘yxatidan o‘tkazish uchun mazkur Nizomning 31-bandiga muvofiq avtomototransport vositasining yangi egasi yoki uning vakili tomonidan hududiy YHXDX organlariga quyidagi qo‘shimcha hujjatlar taqdim etiladi:
 jismoniy shaxslar uchun — yaqin qarindoshlikni tasdiqlovchi hujjat yoki umumiy mulkka bo‘lgan egalik huquqi to‘g‘risida guvohnoma yoki merosga bo‘lgan egalik huquqi to‘g‘risidagi guvohnoma;
 yuridik shaxslar uchun — arizachining avtomototransport vositasi avvalgi egasi oldida huquqiy vorislikni tasdiqlovchi hujjat yoki arizachi avtomototransport avvalgi egasining ishtirokchisi (ta’sischi, a’zosi) bo‘lganligini tasdiqlovchi hujjat yoki avtomototransport avvalgi egasi arizachining ishtirokchisi (ta’sischi, a’zosi) bo‘lganligini tasdiqlovchi hujjat. 
 17. Avtomototransport vositasi egasining yoki uning vakilining shaxsini tasdiqlovchi hujjatlarga quyidagilar kiradi: 
 a) jismoniy shaxslar uchun — jismoniy shaxsning shaxsini tasdiqlovchi hujjat:
 O‘zbekiston Respublikasi fuqarolari uchun — fuqarolik pasporti;
 16 yoshga to‘lmagan O‘zbekiston Respublikasi fuqarolari uchun — tug‘ilganlik haqida guvohnoma;
 O‘zbekiston Respublikasi harbiy xizmatchilari uchun — ichki ishlar organlarining propiska to‘g‘risidagi yoki harbiy qismlarning uy ajratish to‘g‘risidagi ma’lumotnomasini ilova qilgan holda harbiy qism yoki harbiy muassasalar qo‘mondonligi tomonidan beriladigan shaxsni tasdiqlovchi hujjat yoki harbiy bilet (harbiy xizmatga majbur fuqarolarning harbiy biletlari bundan mustasno);
 chet el fuqarolari uchun — O‘zbekiston Respublikasida yashash guvohnomasi yoki ichki ishlar organining doimiy yashash joyi yoki vaqtincha turgan joyi bo‘yicha ro‘yxatga olinganligi joyi to‘g‘risidagi belgisi qo‘yilgan chet el fuqarosining milliy pasporti yoxud diplomatik pasport yoki O‘zbekiston Respublikasida akkreditatsiyani o‘tayotganlikni tasdiqlovchi akkreditatsiya kartochkasi;
 fuqaroligi bo‘lmagan shaxslar uchun — fuqaroligi bo‘lmagan shaxslarning shaxsini tasdiqlovchi ichki ishlar organlarining doimiy yashash joyi yoki vaqtincha turgan joyi bo‘yicha ro‘yxatga olingan joyi haqidagi belgisi qo‘yilgan O‘zbekiston Respublikasida yashash guvohnomasi;
 b) jismoniy shaxslarning vakillari uchun: 
 notarius tomonidan tasdiqlangan jismoniy shaxslarning vakili vakolatlarini tasdiqlovchi ishonchnoma yoki jismoniy shaxs qonuniy vakili vakolatlarini tasdiqlovchi hujjat;
 vakilning shaxsini tasdiqlovchi hujjat (mazkur bandning “a” kichik bandida ko‘rsatilgan hujjatlar);
 v) yuridik shaxslar uchun:
 yuridik shaxsning davlat ro‘yxatidan o‘tkazilganligi to‘g‘risidagi guvohnomaning nusxasi;
 yuridik shaxsning rahbari (direktor, rais) tomonidan imzolangan va uning muhri bilan tasdiqlangan (tadbirkorlik subyektlaridan muhr bilan tasdiqlash talab qilinmaydi) yuridik shaxs vakili vakolatlarini tasdiqlovchi ishonchnoma. Yuridik shaxsning erkinliklari ifodalagan holatlarda, ishonchnomaning o‘rniga uning rahbari tomonidan uni ushbu lavozimga tayinlash to‘g‘risidagi qarorning nusxasi yuridik shaxsning muhri bilan tasdiqlangan holda (tadbirkorlik subyektlaridan muhr bilan tasdiqlash talab qilinmaydi) taqdim etiladi.
 vakilning shaxsini tasdiqlovchi hujjat (mazkur bandning “a” kichik bandida ko‘rsatilgan hujjatlar). 
 18. Avtomototransport vositasiga bo‘lgan mulk huquqi yoki boshqa ashyoviy huquqlarni tasdiqlovchi hujjatlarga quyidagilar kiradi:
 merosga bo‘lgan huquq yoki mulkiy huquqlar to‘g‘risida notarius tomonidan berilgan guvohnoma;
 sudning qonuniy kuchga kirgan qarori;
 notarius tomonidan tasdiqlangan avtomototransport vositasini boshqa shaxsga berish to‘g‘risida shartnoma (oldi-sotdi, ayirboshlash, hadya, renta va boshqalar);
 maxsus savdo tashkiloti (avtomototransport vositalari tashkiloti — ishlab chiqaruvchisi, uning vakili yoki vositachi (distribyutorlik, dilerlik) tashkilotlar hamda “TRADE-IN” dasturi bo‘yicha yuridik shaxs) tomonidan beriladigan hisob-ma’lumot, “UzAuto Motors” AJ avtomobillariga beriladigan elektron hisob-ma’lumot;
 “TRADE-IN” dasturi bo‘yicha ilgari foydalanishda bo‘lgan avtotransport vositasi oldi-sotdi shartnomasi;
 O‘zbekiston Respublikasi Davlat aktivlarini boshqarish agentligi huzuridagi “Elektron onlayn auksionlarni tashkil etish markazi” davlat unitar korxonasi tomonidan tashkil etilgan auksionlarda avtomototransport vositalariga ega bo‘lishni tasdiqlovchi auksion natijalari to‘g‘risidagi bayonnoma;
 yuqori turuvchi davlat organining avtomototransport vositasini bir tizim ichida tekinga berish to‘g‘risidagi qarori (buyrug‘i, farmoyishi);
 yuridik shaxsning yuqori turuvchi boshqaruv organining yuridik shaxsning ustav jamg‘armasiga (ustav kapitaliga) avtomototransport vositasini kiritish to‘g‘risida yoki shu yuridik shaxsning ishtirokchisiga (ta’sischi, a’zo) yuridik shaxsning avtomototransport vositasini dividend sifatida to‘lash to‘g‘risidagi qarori (ishtirokchilar (ta’sischilar, a’zolar) umumiy yig‘ilishining bayonnomasi, yoki yagona ishtirokchining qarori);
 davlat bojxona xizmati organi tomonidan berilgan yuk bojxona deklaratsiyasi;
 shaxsning avtomototransport vositasini ommaviy o‘yinda (lotereyada) yutganligini tasdiqlovchi hujjat;
 davlat organining transport vositasini mukofot (hadya) sifatida taqdim etganligi to‘g‘risidagi qarorining nusxasi;
 qonunchilikda nazarda tutilgan boshqa hujjat.
 19. Yaqin qarindoshlikni tasdiqlovchi hujjatga tug‘ilganlik haqidagi guvohnoma yoki nikoh tuzilganligi to‘g‘risidagi guvohnoma yoki yaqin qarindoshlikni tasdiqlovchi vakolatli organ tomonidan berilgan boshqa hujjat kiradi.
 Arizachining avtomototransport vositasining avvalgi egasi oldida huquqiy vorisligini tasdiqlovchi hujjatga arizachi-yuridik shaxsning ustavi yoki ta’sis shartnomasi kiradi.
 Arizachi-yuridik shaxs avtomototransport vositasining avvalgi egasi-yuridik shaxs ishtirokchisi (ta’sischisi, a’zosi, aksioneri) ekanligini tasdiqlovchi hujjatga oxirgisining ustav ta’sis shartnomasi yoki aksiyadorlar reyestri kiradi.
 Avtomototransport vositasining avvalgi egasi-yuridik shaxs arizachi-yuridik shaxsning ishtirokchisi (ta’sischi, a’zo, aksiyador) ekanligini tasdiqlovchi hujjatga oxirgisining ustavi yoki ta’sis shartnomasi yoxud aksiyadorlar reyestri kiradi.
 20. YHXDX organlarida ilgari ro‘yxatga qo‘yilmagan yangi avtomototransport vositasini yoki O‘zbekiston Respublikasi hududiga kiritilgan va davlat bojxona xizmati organi tomonidan yuk bojxona deklaratsiyasi berilgan avtomototransport vositasini davlat ro‘yxatidan o‘tkazishda mazkur Nizomning 16-bandi to‘rtinchi xatboshida ko‘rsatilgan avtomototransport vositasini ro‘yxatdan o‘tkazish to‘g‘risidagi guvohnomani taqdim etish talab etilmaydi. 
 Avtomototransport vositasi sud qarori asosida davlat mulkiga qaratilganda, davlat foydasiga rad etish bojxona rejimiga rasmiylashtirilganda yoki egasi yo‘q deb topilib joylardagi ijro hokimiyati organining qaroriga ko‘ra davlat foydasiga o‘tganda, basharti auksionda sotish mobaynida uning ro‘yxatga olish to‘g‘risidagi guvohnomasi mavjud bo‘lmasa yoki yo‘qotilgan bo‘lsa, uning ro‘yxatga olinishi auksionda avtomototransport vositasini sotib olganlikni tasdiqlovchi auksion natijalari to‘g‘risidagi bayonnoma asosida amalga oshiriladi. 
 Avtomototransport vositasining ro‘yxatda turish joyini o‘zgartirishga olib keladigan avtomototransport vositasi egasining yashash (turar) joyi yoki joylashgan joyi (pochta manzili) o‘zgarishi munosabati bilan transport vositasini davlat ro‘yxatidan o‘tkazishda, mazkur Nizomning 16-bandi beshinchi xatboshida keltirilgan avtomototransport vositasiga bo‘lgan mulk huquqi yoki boshqa ashyoviy huquqlarni tasdiqlovchi hujjatlarni taqdim etish talab etilmaydi. 
 21. Avtomototransport vositalarini ro‘yxatga olish yoki uni ro‘yxatga olishni asosli rad etish YHXDX organlarida murojaat qilgan kunning o‘zida amalga oshiriladi. 
 22. YHXDX organlari tomonidan avtomototransport vositasini davlat ro‘yxatiga qo‘yish yozma shaklda quyidagi holatlarda rad etilishi mumkin:
 a) mazkur Nizomda belgilangan tegishli hujjatlar taqdim etilmaganda;
 b) avtomototransport vositasini rul boshqaruvi o‘ng tomonda joylashgan holda taqdim etganda;
 v) YHXDX organlarida foydalanuvga yaroqsizligi tufayli hisobdan chiqarilgan avtomototransport vositasini taqdim etganda;
 g) konstruksiyasi yoki konstruksiyasiga kiritilgan o‘zgartirishlar texnik tartibga solish sohasidagi normativ hujjatlar talablariga, shuningdek yo‘l harakati xavfsizligini ta’minlash sohasida belgilangan tartibda normalarga javob bermaydigan holatlarda avtomototransport vositasini taqdim etganda;
 d) O‘zbekiston Respublikasi Ichki ishlar vazirligi Yo‘l harakati xavfsizligi bosh boshqarmasi tomonidan beriladigan ruxsatsiz mustaqil ravishda ehtiyot qismlar va agregatlardan tayyorlangan va yig‘ilgan avtomototransport vositasini taqdim etganda;
 e) avtomototransport vositasiga tashkilot — ishlab chiqaruvchilar tomonidan qo‘yilgan identifikatsiya tamg‘asini yashirish, soxtalashtirish, o‘zgartirish, yo‘q qilish alomatlari yoxud taqdim etilgan hujjatlarning soxtalashtirilishi, taqdim etilgan hujjatlarda yoki ro‘yxatga doir hujjatlarda ko‘rsatib o‘tilgan ma’lumotlarga avtomototransport vositasi va raqam agregatlarining nomuvofiqligi aniqlanganda;
 j) avtomototransport vositasining, raqam agregatlarining qidiruvda ekanligi yoki taqdim etilgan hujjatlarning yo‘qolganligi (o‘g‘irlanganligi) to‘g‘risida ma’lumotlar mavjud bo‘lganda;
 z) O‘zbekiston Respublikasi qonunchiligiga muvofiq avtomototransport vositasining tasarruf etilishiga taqiq yoki uning xatlab qo‘yilishi mavjud bo‘lganda.
 Avtomototransport vositasi egasi yoki uning vakili avtomototransport vositasini davlat ro‘yxatidan o‘tkazishga rad etish asoslarini bartaraf etgan taqdirda, avtomototransport vositasini davlat ro‘yxatiga qo‘yish to‘g‘risida ariza bilan qaytadan murojaat qilishga haqli.
 23. Avtomototransport vositalari davlat ro‘yxatidan o‘tkazilganda uning egalariga hududiy YHXDX organlari tomonidan RO‘DRB va avtomototransport vositasini davlat ro‘yxatidan o‘tkazganlik to‘g‘risida guvohnoma beriladi. Ilgari berilgan avtomototransport vositasini ro‘yxatdan o‘tkazganlik to‘g‘risidagi guvohnoma va RO‘DRB, shuningdek chet el hujjatlari va ro‘yxatdan o‘tish raqamli belgilari olib qo‘yiladi (ular mavjud bo‘lganda). 
 Davlat ro‘yxatidan o‘tkazilgan avtomototransport vositalarining RO‘DRB va avtomototransport vositasini davlat ro‘yxatidan o‘tkazganlik to‘g‘risidagi guvohnomalar egalariga ularning shaxsini identifikatsiya qilish (barmoq izlarini skaner qilish va boshqalar) yo‘li bilan topshiriladi va elektron qayd etiladi.
 Avtomototransport vositasi egasining yashash (turar) joyi o‘zgarganligi munosabati bilan avtomototransport vositasining davlat ro‘yxatini amalga oshirgan hududiy YHXDX organi mustaqil ravishda ushbu avtomototransport vositasini hisobdan chiqarishni bu haqdagi tegishli ma’lumotni ro‘yxatdan o‘tgan avtomototransport vositalarining Yagona ma’lumotlar bazasiga kiritish yo‘li bilan amalga oshiradi. 
 24. Avtomototransport vositasini davlat ro‘yxatidan o‘tkazish mobaynida YHXDX organi belgilangan namunadagi avtomototransport vositasining ro‘yxatdan o‘tkazish kartasini ochadi, unga agregat raqamlari, avtomototransport vositasining boshqa texnik parametrlari, avtomototransport vositasi egasi to‘g‘risida ma’lumotlar, uning yashash (turar) joyi va boshqa zarur ma’lumotlar kiritiladi. 
 Transport vositasining ro‘yxatdan o‘tkazish kartasiga ro‘yxatdan o‘tkazishda quyidagi ma’lumotlar ham kiritiladi:
 avtotransport vositasini 18 yoshga to‘lmagan jismoniy shaxs nomiga, mototransport vositasini esa 16 yoshga to‘lmagan shaxs yoki muomalaga layoqatsiz shaxs nomiga ro‘yxatdan o‘tkazishda — avtomototransport vositasining egasi qonuniy vakillari: ota onasi, farzandlikka oluvchilar, vasiy va homiylar to‘g‘risida;
 hadya shartnomasida yoki meros guvohnomasida avtomototransport egasi sifatida ko‘rsatilgan shaxslardan birining nomiga avtomototransportni ro‘yxatdan o‘tkazishda — avtomototransport vositasining boshqa egalari to‘g‘risidagi ma’lumotlar;
 25. Ushbu bo‘lim qoidalari transport vositalarini vaqtinchalik ro‘yxatga qo‘yish, qayta ro‘yxatga olish va boshqa shaxsning ixtiyoriga berish bilan bog‘liq bo‘lmagan holatlarda transport vositalari bilan bitimlarni hisobga olish tartibiga, mazkur Nizomning tegishli bo‘limlarida ko‘rsatilgan holatlarni hisobga olgan holda, qo‘llaniladi.
 26. RO‘DRB:
 avtotransport vositalariga, tirkama va yarim tirkamalardan tashqari — transport vositasining old va orqa qismlarida mustahkamlash uchun bir juft RO‘DRB; 
 mototransport vositalari, tirkama va yarim tirkamalarga — transport vositasining orqa qismiga joylashtirish uchun bitta RO‘DRB beriladi. 
 RO‘DRB undagi raqamlarning o‘sib borish tartibiga qat’iy muvofiq ravishda beriladi, oshirilgan to‘lov stavkasi bo‘yicha avtotransport vositalari uchun RO‘DRB va avtotransport vositasi egasining arizasiga asosan xaridorgir harf va raqamlar kombinatsiyasiga ega bo‘lgan oshirilgan to‘lov stavkasi bo‘yicha avtotransport vositalari uchun beriladigan RO‘DRB bundan mustasno:
 oshirilgan to‘lov stavkasi bo‘yicha avtotransport vositalari uchun RO‘DRB “O‘zbekiston respublika tovar-xomashyo birjasi” AJ (keyingi o‘rinlarda birja deb ataladi) axborot tizimida raqobatli jarayonda g‘olib bo‘lganlarga tegishli bo‘lgan avtotransport vositalariga, shuningdek xaridorgir harf va raqamlar kombinatsiyasiga ega bo‘lgan RO‘DRBni olishga ariza bergan avtotransport vositalari egalariga beriladi;
 yuridik shaxslarga, davlat tashkilotlari va ustav fondida 50 foizdan ortiq davlat ulushi bo‘lgan yuridik shaxslardan tashqari — I, IA yoki IE, IAE tipli RO‘DRB;
 jismoniy shaxslarga — III, IIIA yoki IIIE, IIIAYE tipli RO‘DRB. 
 Ilgari foydalanishda bo‘lgan RO‘DRB omborga yana kirim qilinishi va belgilangan tartibda sarflanishi (berilishi) mumkin. 
 27. Berilgan RO‘DRB, shu jumladan oshirilgan to‘lov stavkasi bo‘yicha avtotransport vositalari uchun RO‘DRB va xaridorgir harf va raqamlar kombinatsiyasiga ega bo‘lgan oshirilgan to‘lov stavkasi bo‘yicha avtotransport vositalari uchun RO‘DRB avtotransport vositasi egasining mulki hisoblanmasdan, ulardan qat’iyan maqsadli foydalanilishi uchun unga taqdim etiladi.
 28. Hududiy YHXDX organlarida oshirilgan to‘lov stavkasi bo‘yicha avtotransport vositalari uchun mavjud va berilgan RO‘DRB haqidagi ma’lumot interaktiv ekranda ochiq ko‘rinishda aks ettirilishi va vaqti-vaqti bilan yangilab borilishi kerak. O‘xshash ma’lumotlar birjaning axborot tizimida har bir hududiy DYHXX organi bo‘yicha ma’lumotlar onlayn rejimida majburiy yangilangan holda alohida bo‘lishi lozim.
 29. Avtotransport vositasini boshqa shaxsga o‘tkazishda oldin berilgan (ilgari foydalanishda bo‘lgan) oshirilgan to‘lov stavkalari bo‘yicha avtotransport vositalari uchun RO‘DRB va xaridorgir harf va raqamlar kombinatsiyasiga ega bo‘lgan oshirilgan to‘lov stavkasi bo‘yicha avtotransport vositalari uchun RO‘DRB transport vositasining avvalgi egasining arizasiga ko‘ra hududiy YHXDX organiga o‘n ikki oy muddatga saqlash uchun topshirilishi mumkin. RO‘DRBni saqlaganlik uchun to‘lov undirilmaydi.
 Ushbu muddat davomida shaxsning transport vositasini davlat ro‘yxatidan o‘tkazishi munosabati bilan oshirilgan to‘lov stavkasi bo‘yicha avtotransport vositalari uchun RO‘DRB va xaridorgir harf va raqamlar kombinatsiyasiga ega bo‘lgan oshirilgan to‘lov stavkasi bo‘yicha avtotransport vositalari uchun RO‘DRB berish haqida arizasi mavjud bo‘lmaganda, saqlanib kelinayotgan oshirilgan to‘lov stavkasi bo‘yicha avtotransport vositalari uchun RO‘DRB va xaridorgir harf va raqamlar kombinatsiyasiga ega bo‘lgan oshirilgan to‘lov stavkasi bo‘yicha avtotransport vositalari uchun RO‘DRB belgilangan tartibda olib qo‘yiladi va omborga kirim qilinadi.
 30. Avtotransport vositasini davlat ro‘yxatidan o‘tkazishda oldin berilgan (ilgari foydalanishda bo‘lgan) oshirilgan to‘lov stavkasi bo‘yicha avtotransport vositalari uchun RO‘DRBning va xaridorgir harf va raqamlar kombinatsiyasiga ega bo‘lgan oshirilgan to‘lov stavkalari bo‘yicha avtotransport vositalari uchun RO‘DRBning almashtirilishiga olib kelsa, avtotransport vositasining avvalgi egasining xohishiga ko‘ra ushbu RO‘DRBlar saqlab qolinadi va takroran beriladi:
 a) jismoniy shaxslar uchun — ushbu shaxsga yoxud uning yaqin qarindoshiga (ota-ona, tug‘ishgan va o‘gay aka-uka va opa-singillar, er-xotin, farzandlar, shu jumladan farzandlikka olinganlar, bobosi, buvisi, nevaralar, shuningdek er-xotinning ota-onasi, tug‘ishgan va o‘gay aka-ukalari va opa-singillariga), shuningdek umumiy mulkka egalik qilish huquqiga ega bo‘lgan shaxslarga va merosxo‘rlarga tegishli bo‘lgan boshqa avtotransport vositasiga;
 b) yuridik shaxslar uchun — ro‘yxatdan o‘tkazib berilayotgan boshqa avtotransport vositasiga o‘sha yuridik shaxsga — avtotransport vositasining avvalgi egasi yoki uning huquqiy vorisi (yuridik shaxs nomi qayta o‘zgarganda, birlashganda, qo‘shilganda, bo‘linganda, ajralib chiqqanda yoki qayta tashkil etilganda) yoki yuridik shaxs tomonidan — uning ishtirokchisiga (ta’sischisiga, a’zosiga) yoxud yuridik shaxsning ishtirokchisi (ta’sischisi, a’zosi) hisoblangan yuridik shaxsga — avtotransport vositasining avvalgi egasi.
 31. Oldin berilgan (ilgari foydalanishda bo‘lgan) RO‘DRBlar avtotransport vositasining avvalgi egasi tomonidan saqlanmaganda, ular keyinchalik davlat ro‘yxatidan o‘tkazilganda avtotransport vositasi yangi egasining arizasiga asosan o‘sha avtotransport vositasida saqlanadi.
 Oshirilgan to‘lov stavkalari bo‘yicha avtotransport vositalari uchun oldin berilgan (ilgari foydalanishda bo‘lgan) RO‘DRBlar avtotransport vositalarining egalari tomonidan saqlanmaganda, belgilangan tartibda hududiy DYHXX organlari tomonidan olib qo‘yiladi va birjaning axborot bazasida ochiq savdoga belgilangan tartibda ularni keyinchalik berish uchun chiqariladi
 Bunda hududiy YHXDX organi oshirilgan to‘lov stavkasi bo‘yicha avtotransport vositalari uchun yangi RO‘DRBlarni belgilangan tartibda ilgari foydalanilgan o‘xshash harf va raqamlar kombinatsiyasi o‘rniga tayyorlanishini ta’minlaydi.
 Oldin berilgan (ilgari foydalanishda bo‘lgan) RO‘DRBlar, shu jumladan xaridorgir harf va raqamlar kombinatsiyasiga ega bo‘lgan oshirilgan to‘lov stavkasi bo‘yicha avtotransport vositalari uchun, ular avtotransport vositalari egalari tomonidan saqlanmagan holatlarda hududiy YHXDX organlari tomonidan olib qo‘yiladi va belgilangan tartibda yo‘q qilinadi.
 Boshqa hududlarning hududiy kodlariga ega bo‘lgan oldin berilgan (ilgari foydalanishda bo‘lgan) RO‘DRBlar, shu jumladan oshirilgan to‘lov stavkasi bo‘yicha avtotransport vositalari uchun RO‘DRBlar va xaridorgir harf va raqamlar kombinatsiyasiga ega bo‘lgan oshirilgan to‘lov stavkasi bo‘yicha avtotransport vositalari uchun RO‘DRBlar hududiy YHXDX organlari tomonidan belgilangan tartibda yo‘q qilinadi. Boshqa hududlarning hududiy kodlariga ega bo‘lgan oshirilgan to‘lov stavkasi bo‘yicha avtotransport vositalari uchun RO‘DRBlar yo‘q qilinganligi haqida oldingi hisob joyi bo‘yicha hududiy YHXDX organi 5 kun mobaynida yozma ravishda xabardor qilinadi.
 Bunda avvalgi egasining arizasiga ko‘ra oldin berilgan (ilgari foydalanishda bo‘lgan) boshqa hududlarning hududiy kodlariga ega bo‘lgan oshirilgan to‘lov stavkasi bo‘yicha avtotransport vositalari uchun RO‘DRBlar va xaridorgir harf va raqamlar kombinatsiyasiga ega bo‘lgan oshirilgan to‘lov stavkasi bo‘yicha avtotransport vositalari uchun RO‘DRBlar avtotransport vositasi hisobdan chiqarilgandan so‘ng avtotransport vositasini hisobdan chiqargan YHXDX organi tomonidan RO‘DRBning hududiy kodlariga muvofiq tegishli hududiy YHXDX organiga qaytariladi. 
 32. Mazkur Nizomning 30 va 31-bandlariga (uchinchi xatboshi bundan mustasno) muvofiq oldin berilgan (ilgari foydalanishda bo‘lgan) RO‘DRBlar, oshirilgan to‘lov stavkasi bo‘yicha avtotransport vositalari uchun RO‘DRBlar va xaridorgir harf va raqamlar kombinatsiyasiga ega bo‘lgan oshirilgan to‘lov stavkasi bo‘yicha avtotransport vositalari uchun RO‘DRBlarni takroran berish faqat ular O‘zbekiston Respublikasi qonunchiligi talablariga muvofiq bo‘lganda, shu jumladan RO‘DRBning hududiy kodiga, transport vositasining ro‘yxatdan o‘tish joyiga muvofiq bo‘lganda, shuningdek RO‘DRB berish uchun belgilangan tegishli to‘lovlar amalga oshirilganidan so‘ng yo‘l qo‘yiladi.
 Oldin berilgan (ilgari foydalanishda bo‘lgan) RO‘DRBlar takroran berilganda oshirilgan to‘lov stavkasi to‘lovi nazarda tutilmagan holda RO‘DRBni berish uchun to‘lov stavkasining 50 foizi miqdorida to‘lov summasi belgilanadi. 
 Oldin berilgan (ilgari foydalanishda bo‘lgan) RO‘DRBlar mazkur Nizomning 31-bandi birinchi xatboshiga muvofiq takroran berilganda, oshirilgan to‘lov stavkasi nazarda tutilmagan RO‘DRBlar uchun to‘lov summasi RO‘DRBni berish uchun tegishli to‘lov stavkasining 50 foizi miqdorida belgilanadi.
 33. Avtomototransport vositalarini vaqtinchalik ro‘yxatdan o‘tkazish hududiy YHXDX organlari tomonidan quyidagi holatlarda amalga oshiriladi: 
 a) O‘zbekiston Respublikasi hududiga vaqtinchalik olib kirish bojxona rejimiga olib kelingan avtomototransport vositalari davlat bojxona xizmati organlari tomonidan rasmiylashtirilganda;
 b) avtomototransport vositasi tajriba namunalari sinovlaridan o‘tkazilganda; 
 v) avtomototransport vositasining lizing (sublizing) shartnomasiga asosan avtomototransport vositasi lizingga (sublizingga) berilganda; 
 v1) rasmiy dilerlar tomonidan “TRADE-IN” dasturi bo‘yicha ilgari foydalanishda bo‘lgan avtotransport vositasi sotib olinganda;
 g) avtomototransport hujjatlarining qonuniyligiga shubha yoki boshqa aniqlik kiritilishi talab etilayotgan holat paydo bo‘lganda;
 d) avtomototransport vositasi egasining yashash (turgan) joyi yoki joylashgan joyi (pochta manzili) o‘zgarganda, avtomototransport vositasining vaqtinchalik ro‘yxatdan o‘tkazish joyini o‘zgartirish talab etilganda; 
 e) avtomototransport vositasi bilan egasining yashash (turgan) joyi olti oydan ko‘p bo‘lgan muddatga vaqtinchalik o‘zgarganda, shuningdek notarius tomonidan tasdiqlangan shartnoma, ishonchnoma bo‘yicha vaqtinchalik o‘tkazilishi bilan bog‘liq holda avtomototransport vositasi u ro‘yxatdan o‘tgan hududiy YHXDX organi tashqarisiga chiqib ketganda.
 34. O‘zbekiston Respublikasi hududiga olib kelingan va vaqtinchalik olib kirish bojxona rejimiga rasmiylashtirilgan avtomototransport vositasini vaqtinchalik ro‘yxatdan o‘tkazish uchun egasi yoki uning vakili hududiy YHXDX organlariga quyidagi hujjatlarni taqdim etadi:
 yuk bojxona deklaratsiyasi;
 transport vositasi egasining yoki uning vakilining shaxsini tasdiqlovchi hujjati; 
 O‘zbekiston Respublikasi Vazirlar Mahkamasi huzuridagi Respublika yo‘l jamg‘armasiga belgilangan miqdordagi yig‘imning va YHXDX organlarining ro‘yxatdan o‘tkazish harakatlarini amalga oshirishdagi xizmatlari uchun to‘lovlarning to‘langanligi haqida bank to‘lov hujjati (yig‘im va to‘lovlardan ozod etilgan shaxslar bundan mustasno).
 O‘zbekiston Respublikasi hududiga olib kelingan va vaqtinchalik olib kirish bojxona rejimiga rasmiylashtirilgan avtomototransport vositasini vaqtinchalik ro‘yxatdan o‘tkazish vaqtinchalik olib kirish ruxsatnomasida ko‘rsatilgan muddatga amalga oshiriladi.
 35. Avtomototransport vositalarining sinovlardan o‘tkazilayotgan tajriba namunalarini vaqtinchalik ro‘yxatdan o‘tkazish hududiy YHXDX organi tomonidan quyidagi hujjatlar asosida amalga oshiriladi: 
 avtomototransport vositasining tajriba namunasi egasining yoki uning vakilining arizasi;
 avtomototransport vositasi egasining yoki uning vakilining shaxsini tasdiqlovchi hujjati; 
 hududiy YHXDX organi tomonidan rasmiylashtirilgan alohida avtomototransport vositasining tajriba namunasini texnik ko‘rikdan o‘tkazish dalolatnomasi;
 avtomototransport vositasi tajriba namunasining to‘xtash joyi to‘g‘risida ma’lumotlar.
 Avtomototransport vositalarining tajriba namunalarini vaqtinchalik ro‘yxatdan o‘tkazish sinovdan o‘tkazish muddatiga amalga oshiriladi.
 Vaqtinchalik ro‘yxatdan o‘tkazilgan avtomototransport vositasining tajriba namunasiga vaqtinchalik ro‘yxatdan o‘tkazish muddatiga avtomototransport vositasining ro‘yxatdan o‘tkazilganligi haqida guvohnoma va “TAJRIBA” tipidagi RO‘DRB beriladi.
 36. Lizingga (sublizingga) berilayotgan avtomototransport vositasini vaqtinchalik ro‘yxatdan o‘tkazish uchun egasi yoki uning vakili hududiy YHXDX organlariga quyidagi hujjatlarni taqdim etadi:
 avtomototransport vositasining egasi yoki uning vakilining belgilangan namunadagi arizasi;
 avtomototransport vositasi egasining yoki uning vakilining shaxsini tasdiqlovchi hujjati;
 avtomototransport vositasini ro‘yxatdan o‘tkazish to‘g‘risidagi guvohnomasi yoki ixtisoslashtirilgan savdo korxonasi tomonidan beriladigan hisob-ma’lumotnoma;
 avtomototransport vositasining lizing yoki sublizing shartnomasi (qonunchilikda belgilangan holatlarda — notarius tomonidan tasdiqlanganligi); 
 YHXDX organlarining ro‘yxatdan o‘tkazish harakatlarini amalga oshirishdagi xizmatlari uchun belgilangan miqdordagi to‘lovlarning to‘langanligi haqida bank to‘lov hujjati (to‘lovlarni to‘lashdan ozod etilgan shaxslar bundan mustasno).
 361. Rasmiy dilerlar tomonidan “TRADE-IN” dasturi bo‘yicha ilgari foydalanishda bo‘lgan avtotransport vositasi sotib olinganda, vaqtinchalik ro‘yxatdan o‘tkazish uchun rasmiy diler vakili hududiy DYHXX organlariga quyidagi hujjatlarni taqdim etadi: 
 rasmiy dilerning arizasi; 
 rasmiy diler vakilining shaxsini tasdiqlovchi hujjat; 
 o‘rnatilgan tartibda rasmiylashtirilgan rasmiy diler vakilining ishonchnomasi; 
 rasmiy diler bilan avtotransport vositasining egasi o‘rtasida tuzilgan oldi-sotdi shartnomasi; 
 avtotransport vositasining RO‘DRB va ro‘yxatdan o‘tkazilganligi haqidagi guvohnomasi. 
 “TRADE-IN” dasturi bo‘yicha sotib olingan ilgari foydalanishda bo‘lgan avtotransport vositasi rasmiy diler tomonidan DYHXX organlarida vaqtinchalik ro‘yxatdan o‘tkazishda ma’lumotnoma beriladi (vaqtinchalik ro‘yxatdan o‘tkazilgan avtotransport vositasiga RO‘DRB va ro‘yxatdan o‘tkazilganligi haqidagi guvohnoma berilmaydi). 
 Mazkur ma’lumotnoma avtotransport vositasini boshqarish huquqini bermaydi (rasmiy dilerning joylashgan manziliga yoki avtotransport vositasini saqlash joyiga yetib olish bundan mustasno). 
 Rasmiy dilerlik tashkiloti tomonidan ilgari foydalanilgan avtotransport vositalarini sotib olganlik uchun ularni DYHXX organlarida vaqtinchalik ro‘yxatdan o‘tkazish vaqtida yig‘im to‘lanmaydi.
 37. Bir shaxs tomonidan boshqa shaxsga lizing yoki sublizing shartnomasi doirasida vaqtinchalik egalik qilish va foydalanishga berish uchun olingan avtomototransport vositasini vaqtinchalik ro‘yxatdan o‘tkazish, tuzilgan avtomototransport vositasining lizing (sublizing) shartnomasi talablaridan kelib chiqib, lizing beruvchi yoki lizing oluvchi nomiga lizing (sublizing) shartnomasida ko‘rsatilgan muddatga amalga oshiriladi. Agar lizing shartnomasida lizing oluvchi nomiga avtomototransport vositasini vaqtinchalik ro‘yxatdan o‘tkazish haqida bir xildagi qoidalari mavjud bo‘lmasa, unda avtomototransport vositasi lizing beruvchi nomiga ro‘yxatdan o‘tkaziladi.
 Avtomototransport vositasini lizing beruvchiga vaqtinchalik ro‘yxatdan o‘tkazish lizing beruvchining yashash (turgan) joyi bo‘yicha, lizing oluvchiga esa — lizing oluvchining yashash (turgan) joyi bo‘yicha amalga oshiriladi.
 38. Lizingga (sublizingga) berilayotgan avtomototransport vositasini vaqtinchalik ro‘yxatdan o‘tkazish lizing (sublizing) shartnomasida ko‘rsatilgan muddatga avtomototransport vositasini ro‘yxatdan o‘tkazish to‘g‘risidagi guvohnoma berilishi bilan amalga oshiriladi.
 39. Lizingga (sublizingga) berilayotgan vaqtinchalik ro‘yxatdan o‘tkazilgan transport vositasining ro‘yxatdan o‘tkazish kartasiga avtomototransport vositasini vaqtinchalik ro‘yxatdan o‘tkazish muddatining tugashi, lizing (sublizing) shartnomasining raqami va sanasini ko‘rsatgan holda “Lizing, “___” ________ 20___yildagi “___ -son lizing (sublizing) shartnomasiga asosan vaqtinchalik ro‘yxatdan o‘tkazish ____________ gacha” degan yozuv kiritiladi.
 40. Lizing oluvchiga avtomototransport vositasi mulk huquqi asosida o‘tishini nazarda tutuvchi lizing (sublizing) shartnomasining amal qilish muddati tugashi bilan avtomototransport vositasi lizing (sublizing) shartnomasi va lizing beruvchining avtomototransport vositasiga bo‘lgan mulk huquqining lizing oluvchiga o‘tganligi haqidagi tasdiqlovchi xati asosida lizing oluvchining nomiga davlat ro‘yxatidan o‘tkaziladi.
 Lizing oluvchiga avtomototransport vositasiga bo‘lgan mulk huquqining o‘tishi nazarda tutilmagan lizing shartnomasining amal qilish muddati tugashi bilan lizing oluvchiga avtomototransport vositasi faqat notarius tomonidan tasdiqlangan avtomototransport vositasini boshqa shaxsga o‘tkazish shartnomasi (oldi-sotdi, ayirboshlash, hadya, renta va boshqalar) asosida ro‘yxatdan o‘tkazilishi mumkin.
 41. Lizing oluvchi nomiga ro‘yxatdan o‘tkazilgan avtomototransport vositasining lizing beruvchiga qaytarib berilishini nazarda tutuvchi lizing shartnomasini bekor qilgan holda, ko‘rsatilgan avtomototransport vositasi lizing shartnomasining bekor qilinganligi haqida hujjat yoki avtomototransport vositasini lizing beruvchiga qaytarilishini nazarda tutuvchi sud yoki boshqa organlar ijro hujjatining nusxasi ilova qilingan holda lizing beruvchining arizasiga asosan lizing beruvchi nomiga ro‘yxatdan o‘tkaziladi.
 42. Davlat ro‘yxatidan (vaqtinchalik ro‘yxatdan) o‘tkazish uchun taqdim etilgan avtomototransport vositalarining hujjatlari YHXDX organlarida ularning asli ekanligiga yoki ulardagi ma’lumotlarning haqiqiyligiga shubha tug‘dirsa yoxud boshqa aniqlik kiritilishi lozim bo‘lgan holatlar mavjud bo‘lsa, lekin shu bilan birga mazkur Nizomning 22-bandida ko‘rsatilgan avtomototransport vositasini davlat ro‘yxatidan o‘tkazishga rad qilish uchun asoslar mavjud bo‘lmasa, olti oydan oshmagan muddatga vaqtinchalik ro‘yxatga olinadi.
 Ko‘rsatilgan avtomototransport vositalarini vaqtinchalik ro‘yxatdan o‘tkazish mazkur Nizomning 16, 34 yoki 36-bandlariga muvofiq taqdim etilgan hujjatlar asosida amalga oshiriladi.
 Vaqtinchalik ro‘yxatdan o‘tkazish muddati davomida YHXDX organlari boshqa vakolatli organlar bilan o‘zaro hamkorlikda taqdim qilingan hujjatlarni tekshirish bo‘yicha tegishli tadbirlarni amalga oshiradi. Shubhalar tasdiqlanganda va ro‘yxatdan o‘tkazish uchun asoslar paydo bo‘lganda YHXDX organlari avvalgi egasiga avtomototransport vositasining ro‘yxatdan o‘tkazilganligini tiklab berib, avtomototransport vositasining ro‘yxatdan o‘tganligini bekor qiladi yoxud qonunchilikda belgilangan boshqa choralarni ko‘radi. YHXDX organlarining shubhalari tasdiqlanmaganda yoki avtomototransport vositasining vaqtinchalik ro‘yxatdan o‘tkazish muddati tugaganda, u avtomototransport vositasi egasining YHXDX organlari tomonidan ro‘yxatdan o‘tkazishdagi harakatlari uchun undiriladigan to‘lovisiz umumiy asoslarga ko‘ra ro‘yxatdan o‘tkaziladi. 
 43. Avtomototransport vositasining vaqtinchalik ro‘yxatdan o‘tkazish joyi o‘zgartirilishi talab etilayotgan avtomototransport vositasi egasining yashash (turgan) joyi yoki joylashgan joyi (pochta manzili) o‘zgarganda, avtomototransport vositasini vaqtinchalik ro‘yxatdan o‘tkazish uchun egasi yoki uning vakili hududiy YHXDX organlariga quyidagi hujjatlarni taqdim etadi:
 avtomototransport vositasining egasi yoki uning vakilining belgilangan namunadagi arizasi;
 avtomototransport vositasi egasining yoki uning vakilining shaxsini tasdiqlovchi hujjati; 
 avtomototransport vositasi egasining yashash (turgan) joyi yoki joylashgan joyi (pochta manzili) o‘zgarganligini tasdiqlovchi hujjatlar (yashash joyi bo‘yicha propiskaga qo‘yilganligi belgisi bilan pasport, yuridik shaxsning davlat ro‘yxatidan o‘tkazilganligi to‘g‘risidagi guvohnoma va boshqalar);
 YHXDX organlarining ro‘yxatdan o‘tkazish harakatlarini amalga oshirishdagi xizmatlari uchun belgilangan miqdordagi to‘lovlarning to‘langanligi haqida bank to‘lov hujjati (to‘lovlarni to‘lashdan ozod etilgan shaxslar bundan mustasno).
 Ushbu asos bo‘yicha avtomototransport vositasini vaqtinchalik ro‘yxatdan o‘tkazish, tegishli asoslarning mavjud holatlaridan tashqari, oldingi vaqtinchalik ro‘yxatdan o‘tkazish muddatini o‘zgartirmagan holda amalga oshiriladi.
 44. Avtomototransport vositasi bilan egasining yashash (turgan) joyi olti oydan ko‘p bo‘lgan muddatga vaqtinchalik o‘zgarganda, shuningdek avtomototransport vositasi u ro‘yxatdan o‘tgan hududiy YHXDX organidan tashqarisiga vaqtincha chiqib ketganda, avtomototransport vositasi quyidagi hujjatlarni taqdim etgan holda vaqtinchalik ro‘yxatdan o‘tkaziladi:
 avtomototransport vositasining egasi yoki uning vakilining belgilangan namunadagi arizasi;
 avtomototransport vositasi egasining yoki uning vakilining shaxsini tasdiqlovchi hujjati;
 avtomototransport vositasi egasining yashash (turgan) joyi vaqtinchalik o‘zgarganlik holatlarini tasdiqlovchi hujjatlar (yashash joyi bo‘yicha propiskaga qo‘yilganligi belgisi bilan pasport, xizmat safari to‘g‘risidagi guvohnoma va boshqalar), notarius tomonidan tasdiqlangan va avtomototransport vositasini vaqtinchalik foydalanishga olganligini tasdiqlovchi hujjatlar (nusxalari) (shartnoma, ishonchnoma va h.k.);
 YHXDX organlarining ro‘yxatdan o‘tkazish harakatlarini amalga oshirishdagi xizmatlari uchun belgilangan miqdordagi to‘lovlarning to‘langanligi haqida bank to‘lov hujjati (to‘lovlarni to‘lashdan ozod etilgan shaxslar bundan mustasno).
 45. Notariuslar, shuningdek, qonunchilikda nazarda tutilgan holatlarda esa konsullar tomonidan ham tasdiqlangan avtomototransport vositalaridan foydalanish va (yoki) tasarruf etish ishonchnomalari, ijara, tekinga foydalanish va avtomototransport vositalarini garovga qo‘yish shartnomalari, avtomototransport vositasining ro‘yxatdan o‘tish joyi bo‘yicha tegishli hududiy YHXDX organlarida avtomototransport vositalarini ro‘yxatdan o‘tkazmasdan hisobga qo‘yiladi. 
 Avtomototransport vositalarini begonalashtirish bilan bog‘liq bo‘lmagan bitishuvlarni hisobga olish yuridik shaxslar tomonidan o‘z xodimlariga berilgan avtomototransport vositalaridan foydalanish va (yoki) ularni tasarruf etish huquqiga ishonchnomalarga hamda yengil avtomobillarni va mototransport vositalarini ijaraga berish bo‘yicha xizmatlar ko‘rsatuvchi yuridik shaxslar hamda jismoniy shaxslar o‘rtasida yengil avtomobillarni va mototransport vositalarini, shuningdek karshering tashkilotlarining yo‘lovchilar avtotransporti va mototransport vositalarini jismoniy va yuridik shaxslarga o‘ttiz kungacha muddatga qisqa muddatli ijaraga berish yuzasidan oddiy yozma shaklda tuziladigan ijara shartnomalariga nisbatan qo‘llanilmaydi. 
 46. Mazkur Nizomning 45-bandida ko‘rsatilgan hujjatlarni hisobga qo‘yish uchun notarius va konsullar tomonidan ularning elektron shakllari hududiy YHXDX organlariga yuboriladi yoki YHXDXning avtomototransport vositalarini hisobga qo‘yishni ro‘yxatdan o‘tkazish Yagona avtomatlashtirilgan tizimiga kiritiladi.
 2018-yil 1-yanvariga qadar ko‘rsatilgan hujjatlarni hisobga qo‘yish uchun hududiy YHXDX organiga: 
 avtomototransport vositasi egasining yoki uning vakilining shaxsini tasdiqlovchi hujjati;
 avtomototransport vositasini ro‘yxatdan o‘tkazish to‘g‘risidagi guvohnoma;
 notarius tomonidan tasdiqlangan hisobga qo‘yiladigan hujjatning ikkita nusxasi (ishonchnoma bittadan ortiq ishonchli shaxsga berilgan taqdirda, YHXDX organiga ishonchli shaxslar soni bo‘yicha ishonchnomalar nusxalari, shuningdek YHXDX organiga bitta nusxasi beriladi).
 47. Mazkur Nizomning 45-bandida nazarda tutilgan hujjatlarni hisobga qo‘yish hisobga qo‘yiladigan hujjatlar haqidagi ma’lumotlarni avtomototransport vositasining ro‘yxatdan o‘tkazish kartasiga kiritish yo‘li bilan amalga oshiriladi, unga hujjatning elektron shakli ilova qilinadi.
 48. Mazkur Nizomning 45-bandida ko‘rsatilgan hujjatlarni ro‘yxatga qo‘yish yuk tashuvchi avtotransport vositalari, avtobuslar va mikroavtobuslarga nisbatan mudofaa ishlari bo‘yicha bo‘limni xabardor qilmasdan YHXDX organi tomonidan, ko‘tarish mexanizmlari bilan jihozlangan avtotransport vositalariga (avtokran) nisbatan esa “Sanoatgeokontexnazorat” davlat inspeksiyasi tomonidan amalga oshiriladi.
 49. Mazkur Nizomning 45-bandida ko‘rsatilgan hujjatlarni hisobga qo‘yish O‘zbekiston Respublikasi Vazirlar Mahkamasi huzuridagi Respublika yo‘l jamg‘armasiga yig‘imlarni va YHXDX organlarining ro‘yxatdan o‘tkazish harakatlarini amalga oshirishdagi xizmatlari uchun yig‘imlarni undirmasdan amalga oshiriladi.
 50. Avtomototransport vositalarini qayta ro‘yxatdan o‘tkazish quyidagi holatlarda amalga oshiriladi:
 a) mulkdor — jismoniy shaxsning familiyasi, ismi, otasining ismi o‘zgarganda, shuningdek mulkdor — yuridik shaxs qayta tashkil etilganda yoki nomlanishi o‘zgarganda;
 b) avtomototransport vositasining ro‘yxatdan o‘tkazish joyini o‘zgartirishni talab qilmagan holatda avtomototransport vositasi egasining yashash (turgan) joyi yoki joylashgan joyi (pochta manzili) o‘zgarganda;
 v) yuridik shaxslarga tegishli yuk avtotransport vositalarining, avtobus va mikroavtobu